《题欧阳公三游洞题名》
清代·黄绍箕

彝陵山水奇，入峡此东道。千峰缭翠壁，划然发天巧。

元白苏黄陆，行旅有述造。千载山主人，卓荦余文藻。

放翁昔搜寻，泐缺知已早。拂尘惊乍见，欢若墨未燥。

石粗故易剥，穴黑得常保。公昔奉母来，江乡足鱼稻。

县楼日对山，覃研职方考。嘲弄时间作，吏牍杂诗稿。

想当清秋初，溯川消积潦。石乳凝云扁，岩蔬照晴昊。

判官夙同调，缘险恣幽讨。淋漓修史笔，悬壁偶一埽。

引绳无欹斜，濡豪绝瘠槁。乃知大贤心，精气常在抱。

令君无结衔，庭趋宁足恼。公视官如家，视民如襁褓。

追俗玩岁月，自分桐乡老。岂知屡起蹶，入汴鬓已皓。

梦中渡横查，苦忆山县好。东山有题咏，汉庙闻祈祷。

遗文犹在诵，贞石翳荒草。寥寥残字在，永为兹山宝。

作者简介：黄绍箕（1854—1908），浙江瑞安人。光绪六年进士。授编修，官侍讲，爱才好士，曾为康有为延誉。“戊戌政变”失败后，闻讯冒险告康有为，使康免于难，遂为荣禄所恶，辞官归里。不久，起用为湖北提学使，卒于官。绍箕博学能文，精于金石书画之学。